จับตา “หุ้นโรงไฟฟ้า” บ่ายเด้ง! รับความชัดเจน “กกพ.” ขึ้น Ft งวดใหม่แน่
จับตาราคาหุ้น "กลุ่มโรงไฟฟ้า" เปิดตลาดภาคบ่ายดีดตัวขึ้น ขานรับความชัดเจน "กกพ." ขึ้น Ft แน่ งวด ก.ย.-ธ.ค.65
จับตาราคาหุ้น "กลุ่มโรงไฟฟ้า" เปิดตลาดภาคบ่ายดีดตัวขึ้น ขานรับความชัดเจน "กกพ." ขึ้น Ft แน่ งวด ก.ย.-ธ.ค.65
5 ส.ค. 2565

ผู้สื่อข่าวรายงานว่า จากกรณีที่สำนักงานคณะกรรมการกำกับกิจการพลังงาน หรือ กกพ. ได้เลื่อนการแถลงข่าวชี้แจงค่าไฟฟ้าผันแปร หรือ เอฟที งวดประจำเดือนกันยายน – ธันวาคม 2565 จากเดิมนัดหมายชี้แจงในช่วงเช้าวันนี้ (5 สิงหาคม 2565)
โดยล่าสุดมีรายงานอ้างอิงแหล่งข่าวจากกระทรวงพลังงานว่า คณะกรรมการกำกับกิจการพลังงาน หรือ กกพ. ได้สั่งให้สำนักงาน.กกพ.เลื่อนการแถลงชี้แจงค่าไฟฟ้าผันแปร หรือ เอฟที งวดประจำเดือนกันยายน – ธันวาคม 2565 ออกไปก่อน หลังจากมีรายงานว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ต้องการให้หน่วยงานที่เกี่ยวข้องหามาตรการลดผลกระทบต่อการปรับขึ้นค่าไฟในครั้งนี้ให้กับประชาชนก่อน
ทั้งนี้สำหรับค่าเอฟทีงวดประจำเดือนกันยายน – ธันวาคม 2565 หน่วยงานด้านการไฟฟ้าทั้ง 3 หน่วยงาน ได้ออกประกาศตั้งแต่วันที่ 1 สิงหาคมที่ผ่านมา ให้ผู้บริโภครับทราบแล้ว ถึงมติของบอร์ด กกพ. กับการปรับอัตราเอฟทีงวดใหม่คือ 93.43 สตางค์/หน่วย หรือปรับขึ้นจากงวดปัจจุบัน 68.66 สตางค์ต่อหน่วย และเมื่อรวมค่าไฟฐานเฉลี่ยจะอยู่ที่ประมาณ 4.72 บาทต่อหน่วย ซึ่งนับว่าเป็นอัตราสูงสุดของค่าไฟฟ้าประเทศไทย

โดยก่อนหน้านี้ สำนักงาน กกพ.ได้กำหนดแถลงต่อสื่อมวลชนตั้งแต่วันที่ 1 สิงหาคมที่ผ่านมา แต่ได้เลื่อนออกไป ซึ่งมีรายงานว่า นายกต้องการให้ทบทวนมติดังกล่าว แต่ทางบอร์ด กกพ.ได้ชี้แจงว่า การประกาศเป็นไปตามกฎหมายแล้ว ดังนั้นรัฐจึงจะหาผลกระทบ แต่เนื่องจากการนัดแถลงข่าวในวันนี้ (5 สิงหาคม 2565) ยังคงไม่มีมาตรการใดๆ ในการดูแลประชาชนจึงต้องเลื่อนออกไป
ทั้งนี้ จึงเป็นที่น่าจับตาสำหรับราคาหุ้น กลุ่มโรงไฟฟ้า ที่มีโอกาสปรับตัวเพิ่มขึ้นหลังปรับตัวลดลงในช่วงการซื้อขายภาคเช้าที่ผ่านมา
อนึ่ง ราคาหุ้นกลุ่มโรงไฟฟ้าปิดตลาดภาคเช้าปรับตัวลดลง นำโดยบริษัท บี.กริม เพาเวอร์ จำกัด (มหาชน) หรือ BGRIM อยู่ที่ระดับ 38.50 บาท ลบ 1 บาท หรือ 2.53% สูงสุดที่ระดับ 40 บาท ต่ำสุดที่ระดับ 38.25 บาท ด้วยมูลค่าการซื้อขาย 652.62 ล้านบาท
ส่วนราคาหุ้นบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ราคาหุ้นอยู่ที่ระดับ 69.75 บาท ลบ 0.75 บาท หรือ 1.06% สูงสุดที่ระดับ 71 บาท ต่ำสุดที่ระดับ 69.50 บาท ด้วยมูลค่าการซื้อขาย 419.66 ล้านบาท
ขณะเดียวกันราคาหุ้นบริษัท ผลิตไฟฟ้า จำกัด (มหาชน) หรือ EGCO ราคาหุ้นอยู่ที่ระดับ 183.50 บาท ลบ 2.50 บาท หรือ 1.34% สูงสุดที่ระดับ 186.50 บาท ต่ำสุดที่ระดับ 183.00 บาท ด้วยมูลค่าการซื้อขาย 132.31 ล้านบาท
รวมถึงราคาหุ้นบริษัท ราช กรุ๊ป จำกัด (มหาชน) หรือ RATCH ราคาหุ้นอยู่ที่ระดับ 38.25 บาท ลบ 0.25 บาท หรือ 0.65% สูงสุดที่ระดับ 39 บาท ต่ำสุดที่ระดับ 38.25 บาท ด้วยมูลค่าการซื้อขาย 130.18 ล้านบาท